2 sekondes skei voorstes in Boston | Netwerk24
2 sekondes skei voorstes in Boston
Deur Annchen Nel 15 April 2019 20:47
Twee sekondes het Maandag die wenner en naaswenner in die Boston-marathon geskei. Die Keniane Lawrence Cherono en Kenneth Kipkemoi en die Ethiopiër Lelisa Desisa het die laaste kilometer sy aan sy gehardloop en die arms met mening gepomp, maar uiteindelik was dit Cherono wat net-net genoeg petrol in die tenk gehad het vir 'n naelloop na die eindstreep.
Hy het in 2 uur 7 minute 57 sekondes gewen, met Desisa tweede in 2:07:59 en Kipkemoi derde in 2:08:06.
Lawrence Cherono van Kenia steek Maandag die eindstreep oor in die Boston-marathon met Lelisa Desisa van Ethiopië kort op sy hakke. Foto: AP
Die Ethiopiër Worknesh Degefa net nadat sy gewen het. Foto: USA Today Sport
In die vrouewedloop was daar uit die staanspoor geen onsekerheid oor wie die nuwe kampioen sou wees nie. Ook in dié afdeling was dit 'n stryd tussen Ethiopië en Kenia. Die Ethiopiër Worknesh Degefa het gemaklik in 2:23:30 gewen al was dit maar haar vierde marathon. Die Keniaanse veteraan Edna Kiplagat was tweede in 2:24:14 en die Amerikaner Jordan Hasay derde in 2:25:21.
Desiree Linden van Amerika, die verdedigende kampioen, het vyfde geëindig in 2:27:00.
In die rolstoelafdeling het 'n jong Turk gewys die toekoms van dié sport is blink.
Die 20-jarige Daniel Romanchuk van Urbana, Illinois, het groot kanonne in die stof laat byt.
Hy het met sy oorwinning in 1:21:36 die jongste wenner nog van dié rolstoel-marathon geword en sy tyd was ook die vinnigste deur 'n Amerikaner.
Daniel Romanchuk van Amerika het gesoute veterane uitgestof om die rolstoelafdeling te wen. Foto: Reuters
Manuela Schar van Switserland het die vroue se rolstoelafdeling oorheers. Foto: Reuters
Die 46-jarige Suid-Afrikaner Ernst van Dyk het in sy 20ste deelname vyfde geëindig in 1:27:23.
Die Switser Marcel Hug het na sy vyfde agtereenvolgende oorwinning gemik, maar moes in 1:26:42 met die derde plek tevrede wees ná die Japanner Masazumi Soejima (1:24:30). Die Amerikaner Aaron Pike was vierde in 1:27:09.
Ook in die vroue se rolstoelafdeling is 'n nuwe kampioen gekroon. Manuela Schar van Switserland het verskeie mans verbygesteek. Toe sy die eindstreep in 1:34:19 oorsteek, was daar nog geen teken van die naaswenner nie.
Die Amerikaner Tatyana Mcfadden, verdedigende kampioen, het sewe minute later eers klaargemaak (1:41:35), met die Australiër Madison de Rozario derde in 1:41:36.